Foto: Tomislav Smoljanovic/HaloPix/PIXSELL/Hina (Vila Zorana Mamića u Novalji)



RTL je u posjedu jednog izvještaja o poreznom nadzoru nad Zoranom Mamićem iz 2011. godine. Upravo porezni inspektor koji se potpisao na taj dokument jučer je priveden na ispitivanje. Zanimljivo je spomenuti kako se druga inspektorica odbila potpisati na izvješće o Zoranu Mamiću.



U izvješću stoji kako je Zoran Mamić sam sebi davao plaću od 6.000 kuna mjesečno, a kao samostalni obrtnik u te tri godine imao je dobit od oko 480.000 kuna. No, njegove tri tvrtke bilježile su samo gubitke.



RTL piše kako od nekretnina Zoran Mamić ima obiteljsku kuću u Zagrebu, apartman u Novalji, 14 stanova u Berlinu i još 3,5 tisuće četvornih metara zemljišta u Novalji.

Brat Zdravko posudio mu 40 milijuna kuna



Često mu je s posudbama uskakao i Zdravko Mamić, od 2004. do 2009. godine dao mu je pozajmicu od 40 milijuna kuna! Zoran mu je dio duga vratio tako što mu je za 25 milijuna kuna prodao tvrtku KF projekt koja je godinama u gubitku. Prije nego ju je prodao Zdravku, posudio joj je osobno 6 milijuna kuna.



Bivšoj supruzi isplatio je 1,1 milijuna eura otpremnine te joj kupio stan od 416 tisuća eura.



Sve je pravdao dobrom plaćom u Bayer Leverkusenu.

Kakve im kazne prijete?

Tekst se nastavlja ispod oglasa

Iako su tek u tijeku istražne radnje, pogledali smo u Kaznenom zakonu kakve su kazne za djela zbog se istražuju Mamići.

Prema Kaznenom zakonu kazna za primanje mita iznosi jednu do deset godina zatvora, kazna za davanje mita iznosi jednu do osam godina zatvora. Kazna za zlouporabu povjerenja iznosi do tri godine zatvora, a ako je time prouzročena znatna imovinska šteta može se popesti i do osam godina zatvora. Kazna za utaju poreza iznosi od 6 mjeseci pa do 5, odnosno 10 godina zatvora ako se radi o ogromnim iznosima.

No, u takvim slučajevima sud se odlučuje za jedinstvenu kaznu koja sigurno neće biti veća maksimalne kazne za jedno navedeno djelo.